महाभारतम्-01-आदिपर्व-024
राहुणा कृतोपद्रवस्य सूर्यस्य क्रोधः।। 1 ।।
	ब्रह्माज्ञयाऽरुणस्य सूर्यसारथ्यकरणम्।। 2 ।।
सौतिरुवाच। 
स श्रुत्वाऽथात्मनो देहं सुपर्णः प्रेक्ष्य च स्वयम्।
शरीरप्रतिसंहारमात्मनः संप्रचक्रमे।।	1-24-1a
 
सुपर्ण उवाच। 
न मे सर्वाणि भूतानि विभियुर्देहदर्शनात्।
भीमरूपात्समुद्विग्रास्तस्मात्तेजस्तु संहरे।।	1-24-2a
 
सौतिरुवाच।	 
ततः कामगमः पक्षी कामवीर्यो विहंगमः।
अरुणं चात्मनः पृष्ठमारोप्य स पितुर्गृहात्।।	1-24-3a
 
मातुरन्तिकमागच्छत्परं तीरं महोदधेः।
तत्रारुणश्च निक्षिप्तो पुरोदेशे महाद्युतेः।।	1-24-4a
 
सूर्यस्तेजोभिरत्युग्रैर्लोकान्दग्धुमना यदा।	1-24-5a
रुरुरुवाच।	 
किमर्थं भगवान्सूर्यो लोकान्दग्धुमनास्तदा।।	1-24-5b
किमस्तापहृतं देवैर्येनमं मन्युराविशत्।	1-24-6a
प्रमतिरुवाच।	 
चन्द्रार्काभ्यां यदा राहुराख्यातो ह्यमृतं पिबन्।।	1-24-6b
वैरानुबन्धं कृतवांश्चन्द्रादित्यौ तदाऽनघ।
बाध्यमानं ग्रहेणाथ ह्यादित्यं मन्युराविशत्।।	1-24-7a
 
सुरार्थाय समुत्पन्नो रोषो राहोस्तु मां प्रति।
बह्वनर्थकरं पापमेकोऽहं समवाप्नुयाम्।।	1-24-8a
 
सहाय एव कार्येषु न च कृच्छ्रेषु दृश्यते।
पश्यन्ति ग्रस्यमानं मां सहन्ते वै दिवौकसः।।	1-24-9a
 
तस्माल्लोकविनाशार्थं ह्यवतिष्ठे न संशयः।
एवं कृतमतिः सूर्यो ह्यस्तमभ्यगमद्गिरिम्।।	1-24-10a
 
तस्माल्लोकविनाशाय संतापयत भास्करः।
ततो देवानुपागम्य प्रोचुरेवं महर्षयः।।	1-24-11a
 
आद्यार्धरात्रसमये सर्वलोकभयावहः।
उत्पत्स्यते महान्दाहस्त्रैलोक्यस्य विनाशनः।।	1-24-12a
 
ततो देवाः सर्षिगणा उपगम्य पितामहम्।
अब्रुवन्किमिवेहाद्य महद्दाहकृतं भयम्।।	1-24-13a
 
न तावद्दृश्यते सूर्यः क्षयोऽयं प्रतिभाति च।
उदिते भगवन्भानौ कथनेतद्भविष्यति।।	1-24-14a
 
पितामह उवाच।	 
एष लोकविनाशाय रविरुद्यन्तुमुद्यतः।
दृश्यन्नेव हि लोकान्स भस्मराशीकरिष्यति।।	1-24-15a
 
तस्य प्रतिविधानं च विहितं पूर्वमेव हि।
कश्यपस्य सुतो धीमानरुणेत्यभिविश्रुतः।।	1-24-16a
 
महाकायो महातेजाः स स्थास्यति पुरो रवेः।
करिष्यति च सारथ्यं तेजश्चास्य हरिष्यति।।	1-24-17a
 
लोकानां स्वस्ति चैवं स्यादृषीणां च दिवौकसाम्।	1-24-18a
प्रमतिरुवाच।	 
ततः पितामहाज्ञातः सर्वं चक्रे तदाऽरुणः।।	1-24-18b
उदितश्चैव सविता ह्यरुणेन समावृतः।
एतत्ते सर्वमाख्यातं यत्सूर्यं मन्युराविशत्।।	1-24-19a
 
अरुणश्च यथैवास्य सारथ्यमकरोत्प्रभुः।
भूय एवापरं प्रश्नं शृणु पूर्वमुदाहृतम्।।	1-24-20a
 
।। इति श्रीमन्महाभारते आदिपर्वणि
आस्तीकपर्वणि चतुर्विंशोऽध्यायः।। 24 ।।

1-24-2	समुद्विग्नाः समुद्विग्नानि।। 
1-24-7	चन्द्रादित्यौ प्रतीति शेषः।।
1-24-12	किमुत सूर्ये उदिते इति शेः।।
	चतुर्विंशोऽध्यायः।। 24 ।।

आदिपर्व